Dionaea muscipula

Dionaea muscipula ialah spesies tumbuhan maging yang tumbuh asli di tanah-tanah lembap subtropika yang terletak di Carolina Utara dan Carolina Selatan, Pantai Timur Amerika Syarikat. Ia menangkap mangsanya—terutamanya serangga dan araknid—dengan struktur perangkap yang dibentuk daripada hujung kedua-dua daun tumbuhan ini dan dipicu oleh rerambut pemicu yang halus dan sensitif pada permukaan dalamnya.

Apabila seekor serangga atau labah-labah merangkak ke atas daun pokok ini lalu menyentuh rerambut halusnya, perangkap akan tertutup hanya sekiranya rerambut yang berlainan disentuh dalam masa dua puluh saat dari sentuhan yang pertama. Tujuan pemicu berganda dalam mekanisme ini ialah bagi mengelakkan tenaga dibazirkan dengan memerangkap objek yang tidak memiliki nilai zat makanan.

Dionaea adalah genus monotaip berkait rapat dengan pokok kincir air dan sundew, yang kesemuanya tergolong dalam keluarga Droseraceae.

Gambaran 
Pokok penangkap lalat Venus adalah tumbuhan kecil dengan struktur boleh digambarkan sebagai roset dengan empat hingga tujuh daun, yang timbul daripada batang bawah tanah pendek yang sebenarnya merupakan objek bak bebawang. Setiap batang mencapai saiz maksimum kira-kira 3-10 sentimeter, bergantung pada tempoh dalam tahun; daun lebih panjang dengan perangkap yang lebih teguh biasanya terbentuk selepas berbunga. Perangkap lalat yang memiliki lebih daripada tujuh daun merupakan koloni yang terbentuk daripada roset yang telah membahagi di bawah tanah.

Lai daun dibahagikan kepada dua kawasan: tangkai daun dengan permukaan rata, berbentuk hati berkeupayaan untuk fotosintesis, dan sepasang cuping hujung berengsel di pelepah, membentuk perangkap yang merupakan daun sebenar. Bahagian atas permukaan daun ini mengandungi pigmen antosianin merah dan sisinya merembeskan lendir. Cuping ini mempamerkan pergerakan pantas tumbuhan, menyentap tutup apabila dirangsang oleh mangsa. Mekanisme memerangkap akan tercetus apabila mangsa menyentuh salah satu daripada tiga trichome seperti rerambut yang terdapat pada permukaan atas setiap cuping. Mekanisme perangkap begitu khusus sehinggakan ia boleh membezakan antara mangsa hidup dan perangsang bukan mangsa seumpama titisan hujan yang jatuh; dua rerambut pemicu mesti disentuh dalam tempoh  masa 20 saat antara satu sama lain atau salah satu rerambut disentuh dua kali berturut-turut dangan cepat, di mana cuping perangkap akan tercetus tertutup dalam kira-kira satu per sepuluh saat. Tepi cuping dikelilingi unjuran bak rambut kaku atau silia, membentuk jaringan berkait dan mencegah mangsa besar dari melarikan diri. Unjuran ini, dan rerambut pemicu (juga dikenali sebagai rerambut sensitif) kemungkinannya homolog dengan belalai yang terdapat pada saudara tumbuhan ini iaitu sundew. Para saintis membuat kesimpulan bahawa perangkap bingkas ini berkembang daripada perangkap kertas lalat yang sama dengan yang Drosera ada.

Nota

Rujukan

Pautan luar
 Ciri Khusus pada tumbuhan venus dan fungsinya di Biologipedia.com

Dionaea